钦定古今图书集成/理学汇编/经籍典/第159卷 > 《题吴才老毛诗叶韵补音》明·陈凤梧
## 钦定古今图书集成/理学汇编/经籍典/第159卷 > 《题吴才老毛诗叶韵补音》明·陈凤梧

盈天地间物凡有形必有声，乃自然之理也。仰观于
天，若雷霆之号令，风雨之吹嘘；俯察于地，若江河之
冲激，鸟兽之嗥鸣。无不有声，亦无不有韵。况人灵于
万物，参乎三才，其言之出，自中五声，而文字又声之
精者。故上古圣人制为律吕，以谐五声，使咸协音韵，
可以被之管弦，用之家乡邦国。其极至于动天地，感
鬼神，而致雍熙泰和之盛，良有以也。《诗》三百篇之有
韵，固不待言矣。若夫《易》之“爻象彖系”，《书》之“明良、赓歌”，
《仪礼》之“祀醮嘏辞”，《春秋左传》之𦅸辞歌谚，句语短长，
率皆协韵。虽或出于旁通假借，而实合乎音律之自
然，不及《国语》《史》《汉》、老、庄、荀、扬、韩、欧诸子。其叙述之词，
间出韵语，亦皆吻合。世变既远，经生学子役于词赋
声偶，虽读其书而不知其韵，识者病之。宋儒吴才老
博学好古，迺采辑古经传子史协韵分为四声，各释
其音义，汇成一书，名曰《韵补》。其援引该博，考据精当，
诚有功于文字之学。晦庵先生作《诗集传》，悉本其韵，
以协三百篇之旨，其见信于大儒，盖不苟也。嘉兴郡
旧有刻板，岁久漫漶，毁而未完，而习举业者复视之
为长物，是以无传焉。予读书中秘时，见同馆胡世臣
购得一本，尝假而录之，仅得其音，而不及悉其义，久
而亡失。后宦游中外，往往求诸缙绅间，未得也。正德
己卯，予以服阕北上，道经三衢，会提学宪今光禄刘
公德夫论及书籍，德夫曰：“方伯何公道亨藏有善本，
欲刻”之以传。比至钱塘，首访何公，遂假其书，阅之不
啻如获拱璧，公因嘱予序之。既而公以入觐未及梓，
顷擢大中丞巡抚河南，保釐之暇，迺成厥志焉。伻来
以书速序，予既辞不获，迺述《韵补》之源流暨重刻之
颠末，以引诸篇端，使四方学者知是书之不易得，不
可以忽焉而不之究心也。公名天衢，楚之道州人。与
予同举弘治丙辰进士，历官中外，风节才望，推重同
时，而力学稽古，汲汲不倦。观于斯刻，足以见其志之
所存矣。